Apelācijas sūdzība, ko par Vispārējās tiesas (ceturtā palāta) 2013. gada 6. septembra spriedumu lietā T-465/11 Globula/Eiropas Komisija 2013. gada 21. novembrī iesniedza Eiropas Komisija
(lieta C-596/13 P)
Tiesvedības valoda – angļu
Lietas dalībnieki
Apelācijas sūdzības iesniedzēja: Eiropas Komisija (pārstāvji – K. Herrmann un L. Armati)
Pārējie lietas dalībnieki: Globula a.s.
Čehijas Republika
Apelācijas sūdzības iesniedzējas prasījumi:
atcelt Vispārējās tiesas (ceturtā palāta) 2013. gada 6. septembra spriedumu, kas Komisijai paziņots 2013. gada 11. septembrī, lietā T-465/11 Globula/Eiropas Komisija;
nolemt, ka pirmais pamats pirmajā instancē nav pietiekami pamatots un nodot lietu atpakaļ Vispārējai tiesai otrā un trešā pamata pirmajā instancē izskatīšanai; un
atlikt lēmuma pieņemšanu par tiesāšanās izdevumiem pirmajā un nākamajās instancēs.
Pamati un galvenie argumenti
Saskaņā ar Komisijas teikto, pārsūdzētais nolēmums būtu jāatceļ, balstoties uz šādiem pamatiem:
Pirmkārt, esot pārkāpts LESD 288. pants un 297. panta 1. punkts, konstatējot, ka Otrās gāzes direktīvas 1 noteikumi ir piemērojami izskatāmajam gadījumam: šis pirmais Komisijas pausto apsvērumu kopums attieksies uz jautājumu, vai Vispārējā tiesa pareizi (netieši) nolēma, ka Komisija piemēroja Trešo gāzes direktīvu 2 ar atpakaļejošu spēku.
Otrkārt, Vispārējā tiesa esot kļūdījusies savā faktu tiesiskajā raksturojumā un neesot pareizi piemērojusi juridiskās prasības, ko tā pati bija noteikusi: pieņemot, ka Vispārējā tiesa pareizi rīkojās, nolemjot, ka Trešās gāzes direktīvas pamatnoteikumu piemērošana ir notikusi ar atpakaļejošu spēku (quod non), jautājums par to, vai Trešās gāzes direktīvas 36. pantā ietvertie noteikumi ir nedalāms veselums, skatoties no tā brīža skatupunkta, kurā tie stājas spēkā, tiks izskatīts, lai novērtētu to, vai Vispārējā tiesa arī pareizi nolēma, ka šajā direktīvā ietverto procesuālo noteikumu piemērošana ar atpakaļejošu spēku tāpat bija aizliegta.
Komisija uzskata, ka apskatītā paziņotā izņēmuma lēmuma novērtēšana, ņemot vērā Trešajā gāzes direktīva izklāstītos procesuālos noteikumus un pamatnoteikumus, neietvēra minētā dokumenta piemērošanu ar atpakaļejošu spēku, bet atbilst tūlītējas piemērošanas principam, saskaņā ar kuru Savienības tiesību noteikums no brīža, kad tas stājas spēkā, ir piemērojams situācijas, kas radusies saskaņā ar agrāko noteikumu, nākotnes iedarbībai.
____________
1      Eiropas Parlamenta un Padomes 2003. gada 26. jūnija Direktīva 2003/55/EK par kopīgiem noteikumiem attiecībā uz dabasgāzes iekšējo tirgu un par Direktīvas 98/30/EK atcelšanu (OV L 176, 57. lpp.).
2      Eiropas Parlamenta un Padomes 2009. gada 13. jūlija Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu (OV L 211, 94. lpp.).